Diari Oficial de la Generalitat Valenciana


Sumari del DOGV 6733, del 13-03-2012 (2012/2406)

RESOLUCIÓ de 8 de febrer de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni col·lectiu del sector d'olis i els seus derivats per a les províncies de Castelló i València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6733

Data del DOGV
:   13-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2406


Data del document
:   08-02-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * Castelló de la Plana
    * València
    * conveni col·lectiu

RESOLUCIÓ de 8 de febrer de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni col·lectiu del sector d'olis i els seus derivats per a les províncies de Castelló i València. [2012/2406]  
Vist el text del Conveni col·lectiu del sector d'olis i els seus derivats per a les províncies de Castelló i València, subscrit per la Comissió Negociadora, la qual està integrada, per la part empresarial, per representants de FEDACOVA, i per part dels treballadors, per representants dels sindicats FITAG-UGT i de la Federació Agroalimentària de CCOO. I de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb la notificació a la Comissió Negociadora, i el depòsit del text del Conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 8 de febrer de 2012.- El subdirector general de Relacions Laborals: Reyes Maximiliano Coronado Coronado.  
  
  
Conveni col·lectiu del sector de l'oli i els seus derivats  
 per a les províncies de Castelló i València  
  
ÍNDEX  
  
CAPÍTOL I  
Article 1. Àmbit d'aplicació   
Article 2. Àmbit territorial   
Article 3. Àmbit personal   
Article 4. Vigència   
Article 5. Compensació i absorció   
CAPÍTOL II  
Article 6. Plus d'assistència   
Article 7. Salari base   
Article 8. Pagues extraordinàries   
Article 9. Participació en beneficis   
Article 10. Proporcionalitat de pagues extres   
Article 11. Taula salarial   
CAPÍTOL III   
Article 12. Jornada laboral   
Article 13. Vacacions   
Article 14. Llicències retribuïdes per a exàmens   
Article 15. Excedències   
Article 16. Roba de treball   
Article 17. Defunció  
Article 18. Revisió mèdica   
Article 19. Malalties i accidents   
Article 20. Garanties antidiscriminatòries   
Article 21. Garanties d'ocupació   
Article 22. Actuació i garanties sindicals   
Article 23. Informació al treballador   
Article 24. Seguretat i higiene   
Article 25. Quota sindical   
Article 26. Assegurança d'accidents   
Article 27. Clàusula de desvinculació   
Article 28. Antiguitat   
Article 29. Ajuda familiar   
Article 30. Contractació   
Article 31. Contracte de formació   
Article 32. Permisos   
Article 33. Classificació professional   
Article 34. Règim disciplinari   
Article 35. Salari mínim de conveni   
Article 36. Premi de fidelitat   
Disposicions finals  
Disposició final primera. Remissió a fonts legals  
Disposició final segona, tercera, quarta  
  
CAPÍTOL I  
  
Article 1. Àmbit d'aplicació  
El present conveni serà d'aplicació i regularà les relacions de treball en les activitats que a continuació s'esmenten: destil·leries de glicerina, almàsseres, refineries d'oli, molineres de llavors oleaginoses, hidrogenadores, magatzemistes d'oli, envasadores, estacions de càrrega i descàrrega i extracció de llavors.  
  
Article 2. Àmbit territorial  
Este conveni és de compliment obligatori per a les referides empreses situades en el territori de les províncies de Castelló i València.   
  
Article 3. Àmbit personal  
Estes normes seran aplicables a tots els treballadors que presten els seus servicis per compte de les empreses dedicades a les activitats ressenyades en l'article 1, tant fixos com eventuals, així com els que d'ara en avant hi ingressen, sense més excepció que la que determina l'Estatut dels Treballadors, RD Leg. 1/1995, de 24 de març, i les seues modificacions posteriors.   
  
Article 4. Vigència  
Este conveni tindrà una vigència d'un any, des del primer de gener de 2011 fins al 31 de desembre de 2011, prorrogable per reconducció tàcita, excepte denúncia expressa de qualsevol de les parts amb un mes d'antelació a l'expiració del conveni.   
  
Article 5. Compensació i absorció  
Les condicions pactades en este conveni són compensables en la seua totalitat amb aquelles que anteriorment regisquen per qualsevol causa, amb les quals formen un tot orgànic i individual. A l'efecte de la seua aplicació pràctica, seran considerades globalment en còmput anual.   
Tenint en compte la naturalesa del conveni, les disposicions legals o convencionals futures que impliquen variació econòmica en tots o qualsevol dels conceptes retributius existents, únicament tindran eficàcia si globalment considerades i en còmput anual superen el nivell del present conveni.   
Garantia ad personam: no obstant el que s'ha disposat anteriorment, si alguna empresa o treballador determinat té establides condicions que en conjunt superen les del present conveni, estes condicions es respectaran en la quantia que sobrepassen el dit conjunt.   
  
CAPÍTOL II  
  
Article 6. Plus d'assistència  
Este plus s'abonarà per cada un dels dies treballats efectivament i en la quantia determinada en la columna corresponent a la taula salarial per als treballadors amb pagament de salari de freqüència mensual, l'import de la taula corresponent a un mes natural.   
  
Article 7. Salari base  
És la part de retribució fixada per unitat de temps i que servix per a calcular sobre este els diferents complements salarials en la forma percentual, amb la sola excepció del plus d'assistència. El salari base està determinat en la taula salarial en dos accepcions: mensual i diari.   
  
Article 8. Pagues extraordinàries  
Tant el personal tècnic com l'administratiu, el subaltern i els obrers, tenen dret a percebre dos pagues extraordinàries de 30 dies cada una, el 15 de juliol, anomenada paga d'estiu, i el 22 de desembre, paga de Nadal, i una paga de 15 dies per la festivitat de Sant Josep, és a dir, el 19 de març.   
L'import de les dites pagues es calcula sumant el salari base, el plus d'assistència, prorratejant el nombre de dies en les categories de pagament diari i pel seu import en les de pagament mensual, més la nocturnitat, si és procedent, i l'antiguitat.   
Els períodes de rèdit seran en la paga d'estiu de l'1 de gener al 30 de juny; en la paga de Nadal de l'1 de juliol al 31 de desembre.   
La paga de Sant Josep tindrà un període de rèdit anual, que serà de l'1 de març al 28 de febrer.   
  
Article 9. Participació en beneficis  
Tot el personal afectat per este conveni percebrà pel concepte de participació en beneficis una quantitat equivalent al 10% dels salaris de la taula salarial, incrementats amb el complement d'antiguitat, i segons la fórmula que a continuació s'indica en este mateix article. Este complement pot fer-se efectiu conjuntament amb els salaris base.   
  
Fórmula aclaridora: Salaris base dies percebuts, més salaris base percebuts en les pagues extres d'estiu, Nadal i març, més l'antiguitat percebuda, tant en un concepte com en un altre i sobre el total percebut s'obté el 10%.   
Per a aquelles empreses que vulguen abonar la paga de beneficis d'una sola vegada, hauran de fer-ne l'abonament tenint com a data límit la del 31 de març de l'any següent a la creació del dret esmentat.  
  
Article 10. Proporcionalitat pagues extres  
Al personal que ingresse o cesse durant l'any natural, se li abonaran les pagues extraordinàries i de beneficis en proporció al temps treballat dins de l'exercici, perquè els dies esmentats en les pagues indicades en el present capítol ho són per al personal que treballe durant 12 mesos.   
  
  
Article 11. Taula salarial  
La vigència per a 2011 és la que figura en l'annex I d'este conveni.   
La resta dels conceptes econòmics que no figuren en la taula salarial i que no han sigut descrits en els diferents articles d'este conveni, s'incrementen el 0,80%, més un diferencial del 0,20%, i s'han de revisar sobre l'IPC real constatat a final d'any més 0,20%. Si fóra procedent esta revisió, l'increment s'abonarà amb efectes retroactius a l'1 de gener de 2011, dins del primer trimestre natural següent al 31 de desembre del dit any.  
  
CAPÍTOL III  
  
Article 12. Jornada laboral  
S'establix una jornada laboral de 1.784 hores, que seran distribuïdes setmanalment de dilluns a divendres, a excepció dels servicis de manteniment, neteja i control de qualitat de procés. L'organització d'este horari es farà, segons les empreses, amb audiència dels afectats i en presència del comité d'empresa o dels delegats de personal.   
  
Els servicis de manteniment, neteja i control de qualitat de procés que hagen d'assistir un dissabte cobraran les hores extraordinàries treballades amb un increment del 100% sobre el preu de l'hora ordinària.   
  
Les empreses que disposen de personal de manteniment electromecànic, en règim de plena disponibilitat, han d'abonar al personal d'este règim i per este mateix concepte, l'import brut mensual de 165,03 euros.   
A més, si amb motiu d'assistència ha de fer desplaçaments al centre de treball, s'abonarà per cada un d'estos l'import brut de 3 hores extraordinàries del seu salari en concepte de gastos de desplaçament.   
  
En tot cas, per a tindre reconegut el règim de plena disponibilitat, l'empresa ho ha de fer constar per escrit dirigit als treballadors afectats.   
La condició pactada és absorbible en la seua totalitat amb les que anteriorment regisquen per este o altres conceptes anàlegs, amb què forma un tot orgànic i individual, i, a l'efecte de la seua aplicació pràctica, seran considerades en còmput anual.   
  
Article 13. Vacacions  
Tot el personal afectat pel present conveni tindrà dret a 30 dies naturals de vacacions. Les vacacions es faran efectives entre l'1 de juny i el 30 de setembre, i s'abonarà la part proporcional del plus d'assistència al salari base, més el plus d'antiguitat i beneficis.   
Quan per les necessitats del servici i a instància de les empreses han de disposar-se vacacions fora del període designat en el paràgraf anterior, el treballador percebrà una compensació del 20% del salari base pels dies que queden fora del període ressenyat. Així mateix, es respectarà qualsevol pacte individual entre l'empresa i el treballador pel que fa a la data de gaudi de les vacacions. Tot açò és aplicable als treballadors que acrediten un període superior a un any de servici en l'empresa, i als que no porten un any, se'ls aplicarà la part proporcional corresponent pel temps treballat.   
El personal que treballa a torns percebrà en concepte de torn, la quantitat de 30,04 euros en el moment d'iniciar les de vacacions.   
  
Article 14. Llicències retribuïdes per a exàmens  
Els treballadors que formen part de les plantilles d'empreses afectades pel present conveni i que estiguen matriculats en cursos organitzats en centres oficials o reconeguts pel Ministeri d'Educació i Ministeri d'Investigació i Universitats per a l'obtenció de títol acadèmic, segons la Llei General d'Educació tindran dret als permisos retribuïts necessaris pel temps màxim de 80 hores a l'any, per a presentar-se a exàmens i a la resta de proves d'aptitud, sense que això comporte cap alteració o disminució dels seus drets laborals.   
En tot cas, per a l'exercici d'este dret, el treballador ha de justificar fefaentment, per mitjà de certificació acadèmica adequada, amb antelació mínima de 48 hores i després de les dites proves, la necessitat d'assistència, respectivament.   
Igualment, el treballador disposarà de les hores necessàries retribuïdes amb un màxim de 30 hores a l'any per a assistir a la realització d'exàmens definitius per a l'obtenció del permís de conduir. La necessitat i realització de les dites proves s'haurà de justificar en els mateixos termes del paràgraf anterior.   
  
Article 15. Excedències  
En matèria d'excedències s'ajustarà al que disposa l'article 46 del Reial Decret Legislatiu 1/1995, de 24 de març. Per a exercir este dret es requerix una antiguitat en l'empresa no inferior a un any.   
  
Article 16. Roba de treball  
Les empreses subjectes al conveni facilitaran anualment al personal, que d'acord amb la seua condició professional realitzen faenes que exigisquen la seua utilització, les següents peces de roba de treball:   
a) Personal femení: 2 bates i 2 còfies.   
b) Personal masculí: 2 camises, 2 pantalons i 1 torera.   
  
Així mateix, es facilitaran les peces de roba, botes i elements necessaris d'acord amb l'ordenança general de seguretat i higiene en el treball. En tots els casos el personal al qual s'assigne la indicada roba de treball està obligat a atendre-la, conservar-la i tornar-la si causa baixa en l'empresa. Per això, es considerarà imprudència en l'acte de servici la no-utilització o ús inadequat de les peces de roba que d'acord amb este article li entreguen, així com qualssevol altres, que segons la Llei de Prevenció de Riscos Laborals i normes concordants li poden ser proporcionades.  
  
Article 17. Defunció  
En cas de defunció, per qualsevol causa, d'algun treballador, l'empresa abonarà als hereus la quantitat corresponent a l'import de 45 dies de la retribució del difunt, incloent-hi els complements personals.  
  
  
Article 18. Revisió mèdica  
Les empreses subjectes a l'aplicació del present conveni que no tinguen establit un servici mèdic d'empresa propi o mancomunat efectuaran als seus treballadors fixos en plantilla una revisió mèdica anual que ha d'anar acompanyada del corresponent informe a l'interessat. La dita revisió es farà en horari laboral o a compte d'este.  
  
Article 19. Malalties i accidents  
Les empreses complementaran els treballadors en situació de baixa per incapacitat temporal (IT) fins al 90% de les prestacions percebudes pels treballadors per part de la Seguretat Social a partir del vinté primer dia, tenint en compte que el total del que s'ha percebut no podrà superar el salari real que percep el treballador. Així mateix, les dites empreses es reservaran, durant tot el període de baixa per les causes assenyalades, el dret a establir diagnòstic a càrrec dels facultatius que designen. Els gastos que ocasione la revisió mèdica, aniran a càrrec del treballador. En el cas que este segon diagnòstic siga contrari, el treballador perdrà automàticament el dret a la percepció del plus esmentat.   
  
Quan la falta d'assistència és deguda a accident de treball, malaltia professional o d'origen comú i dóna lloc a hospitalització, les empreses poden enviar els accidentats o malalts perquè siguen reconeguts pel metge que estes designen, el qual en certificarà l'estat de curació.  
  
Quan per raó de malaltia el treballador ha d'assistir a consulta mèdica, en hores coincidents amb les de la seua jornada laboral, les empreses concediran, sense pèrdua de retribució, el permís necessari pel temps necessari a este efecte. El treballador haurà de justificar la consulta amb el corresponent volant visat pel facultatiu.  
Quan la situació d'IT es deriva d'accident de treball o malaltia professional, les empreses complementaran les prestacions percebudes pel treballador a fi que este perceba el 100% del salari real.  
  
  
Article 20. Garanties antidiscriminatòries  
D'acord amb la legislació vigent, el present conveni es basa en la no-discriminació en cap aspecte de la relació laboral, per raó de sexe, religió, color, ètnia, afiliació sindical o política o ideologia.  
  
S'establix l'obligatorietat, a les empreses de més de 250 treballadors, de negociar plans d'igualtat. Per a les empreses de menys de 250 treballadors, s'establix l'obligació d'adoptar mesures dirigides a promoure la igualtat de tracte i d'oportunitats entre dones i hòmens en l'àmbit laboral.  
A fi de garantir el compliment del compromís adquirit en el present article, s'acorda la creació d'una comissió anomenada d'igualtat i no-discriminació, durant la vigència del conveni.  
  
  
Article 21. Garanties d'ocupació  
En cas de detenció del treballador, i fins que no hi haja sentència ferma, l'empresa reservarà el seu lloc de treball durant este temps. En este període, no hi haurà l'obligació de prestar treball, i no tindrà dret a retribució ni cotització, perquè el contracte de treball està en suspensió. Per tal que este dret puga ser invocat pel treballador, és condició indispensable que ho comunique de forma eficaç a l'empresari, en un termini màxim de 120 hores a partir de la detenció.   
  
La reincorporació s'ha de produir dins dels 15 dies següents a la finalització de la detenció. Per a fer-ho, s'ha de comunicar a l'empresari mitjançant un preavís, també en informe de 72 hores abans del retorn. Transcorreguts els 15 dies sense que s'haja produït la reincorporació, s'entendrà que el treballador dóna per resolt el contracte de treball.   
L'empresa, durant el període de suspensió assenyalat, podrà contractar amb caràcter interí un treballador per a substituir el detingut.  
  
Article 22. Actuació i garanties sindicals  
Per al temps invertit pels representants sindicals en l'exercici dels seus càrrecs, caldrà ajustar-se al que disposa l'Estatut dels Treballadors. Podran acumular-se les hores que corresponen a un delegat en favor d'un altre, sempre que el que les haja de cedir comunique fefaentment a l'empresa la renúncia de les seues hores i a favor de qui s'han d'acumular.   
Així mateix, les empreses donaran facilitats perquè el treballador que pertanyia a una central sindical, i estiga autoritzat per esta, puga gestionar el cobrament dins de l'empresa, i fora de les hores del seu treball, de les quotes sindicals que corresponguen abonar als treballadors afiliats a la dita central sindical.  
  
Article 23. Informació al treballador  
L'empresa facilitarà a títol individual, a tot treballador que ho sol·licite, una certificació acreditativa de la seua qualificació professional, remuneració i antiguitat en l'empresa.  
  
Article 24. Seguretat i higiene  
Els delegats de personal i el comité d'empresa entendran en tot el que es referix a la prevenció d'accidents i seguretat i higiene en el treball, a l'efecte de la qual aportaran, d'acord amb les empreses, l'estructura més adequada a la importància i característiques del centre de treball. Es reuniran com a mínim mensualment i poden demanar l'assessorament del personal tècnic i sanitari que estimen oportú.   
A l'hora de considerar els corresponents plus de toxicitat, perillositat i penositat, les empreses, a l'efecte de calcular o mesurar estos supòsits, han de posar els mitjans suficients de què disposen en l'empresa o que els siguen requerits en virtut de la normativa legal vigent per a fer front a cada necessitat.  
  
Article 25. Quota sindical  
Les empreses descomptaran en nòmina la quota sindical d'aquells treballadors que així ho indiquen de forma personal.   
Esta deducció s'efectuarà en les empreses, en la mesura que els sistemes informàtics de cada una s'adeqüen als seus programes respectius per a esta exigència.  
  
Article 26. Assegurança d'accidents  
Les empreses afectades pel present conveni subscriuran individualment una pòlissa col·lectiva d'accidents de treball que garantiran les indemnitzacions següents:   
- 6.010,12 euros, en cas de defunció.   
- 6.010,12 euros, en cas d'incapacitat permanent absoluta.   
Les dos contingències s'entendran com a derivades d'accident de treball.  
  
Article 27. Clàusula de desvinculació  
La clàusula de desvinculació pot aplicar-se a aquelles empreses que demostren pèrdues econòmiques en els dos exercicis consecutius anteriors a la sol·licitud; pèrdues que, a més, poden fer perillar llocs de treball.   
Sobre la seua intenció, l'empresa ha de remetre comunicació a la comissió paritària en el termini d'un mes, per als firmants, i d'un mes després de la publicació en el butlletí oficial de la província, per als no firmants, en els convenis d'un any de vigència, i de la revisió salarial en els de vigència superior a un any. A més, ha d'adjuntar-hi la memòria econòmica del primer any de pèrdues i l'informe comptable del segon, que haurà de constatar-se, quan siga possible.   
Igualment, es remetrà informe al comité d'empresa o als delegats de personal.   
Quedaran sense efecte totes les actuacions que ometen esta documentació, o bé ho facen fora del termini assenyalat. A l'efecte de remetre la dita comunicació, es fixa com a domicili de la comissió paritària el de la central sindical Unió General de Treballadors (Federació d'Alimentació i Tabacs), situat a València, al carrer Arquitecte Mora, 7.   
  
La comissió paritària es reunirà en el termini màxim de 30 dies comptadors des de la recepció de la comunicació i la documentació acreditativa, la qual emetrà la seua resolució en un període màxim de 30 dies.   
Contra esta resolució de la comissió paritària, les parts, l'empresa o els treballadors, podran recórrer davant dels organismes competents.   
En el supòsit que la comissió paritària aprove la proposta de desvinculació, esta només afectarà els increments salarials pactats en el conveni col·lectiu del sector per a l'any de la seua vigència.   
  
Finalitzat este període, els salaris i la resta de conceptes d'aplicació seran els s'acorden en el conveni col·lectiu.  
  
  
Article 28. Antiguitat  
Les parts van acordar en el conveni 98/2000 la desaparició del concepte d'antiguitat; no obstant, a fi de respectar els drets adquirits, van acordar crear en els fulls de salaris un nou concepte anomenat «antiguitat consolidada», l'import del qual no serà absorbible ni compensable.  
  
  
Article 29. Ajuda familiar  
S'establix en concepte d'ajuda familiar, una gratificació de 238,40 euros per any per a aquells treballadors que tenen fills amb discapacitats.   
  
Article 30. Contractació  
S'amplia el termini de duració per als contractes per circumstàncies de la producció previstos en l'article 15.b de l'Estatut dels Treballadors a 12 mesos, dins d'un període de 18 mesos. Quan finalitzen els dits contractes, el treballador tindrà dret a la indemnització legalment establida.   
  
Article 31. Contracte de formació  
Les empreses podran realitzar este tipus de contractes amb l'objecte de proporcionar al treballador la formació teòrica i pràctica necessària per a l'exercici adequat d'un ofici o lloc de treball qualificat.   
Este contracte només pot signar-se amb treballadors entre 16 i 21 anys d'edat que no tinguen titulació suficient per a signar un altre tipus de contracte formatiu.   
La duració del contracte serà, com a mínim, de 6 mesos, i, com a màxim, de 2 anys. Una vegada conclòs el primer any de vigència, les pròrrogues que es duguen a terme fins a esgotar el període màxim podran ser de 6 mesos.   
El temps dedicat a la formació teòrica serà del 15% de la jornada màxima prevista en el present conveni i es durà a terme alternant-se amb el treball efectiu.   
Amb l'objecte de fer efectiva la formació del treballador, l'empresa assignarà un tutor amb la suficient experiència i qualificació per a garantir l'aprenentatge objecte del contracte, sense que cada tutor puga tindre davall la seua tutela més de tres aprenents.   
El primer i segon anys s'aplicaria el 80% d'estes quantitats, sense distinció entre els menors de 16 i els majors d'esta edat.  
  
Article 32. Permisos  
El treballador, previ avís i justificació, podrà absentar-se del treball, amb dret a remuneració, per algun dels motius i pel temps següents:   
  
a) 16 dies per matrimoni.   
b) 3 dies en els casos de naixement de fills, malaltia greu que comporte hospitalització o intervenció quirúrgica amb anestèsia total, o defunció de parents fins al segon grau de consanguinitat o afinitat. Quan per este motiu, el treballador necessite fer un desplaçament, el termini serà de 4 dies.   
c) 1 dia per trasllat del domicili habitual.   
d) Els altres previstos en l'article 37, apartats 3 i 4 de l'Estatut dels Treballadors.  
e) Els treballadors, per lactància d'un fill menor de 9 mesos, tindran dret a 1 hora d'absència del treball, que podran dividir en dos fraccions o acumular-les al principi o final de la jornada. La duració d'esta jornada s'incrementarà proporcionalment en els casos de part múltiple. La dona, per voluntat seua, podrà substituir este dret per una reducció de la jornada normal de mitja hora amb la mateixa finalitat, o bé es podrà acumular esta hora de lactància, amb l'acord previ i el consentiment de l'empresa, en jornades completes en còmput de 14 dies laborables, sempre que este permís comence a usar-se immediatament després de finalitzat el període de descans per maternitat. D'este permís en pot fer ús indistintament la mare o el pare en el cas que els dos treballen.  
  
  
Article 33. Classificació professional  
Grups professionals. Queden establits els grups professionals en funció de les aptituds, les titulacions i el contingut general de les prestacions. Les diferents categories professionals quedaran incloses en cada un d'estos grups segons la titulació que requerixen i funcions que han d'exercir.   
La retribució és la fixada en la seua categoria. La categoria està determinada per la prevalença en la funció.   
I. Grup personal tècnic administratiu i mercantil   
Queden inclosos en este grup els següents subgrups professionals:   
  
A) Tècnics  
1. Tècnics amb títol universitari superior. Queden incloses dins d'este subgrup professional les categories següents:   
director tècnic: li correspon l'alta direcció de tots els servicis de l'empresa.   
Tècnics: són els que estan en possessió d'un títol superior professional i realitzen a l'empresa funcions pròpies d'este.   
2. Tècnics amb títol universitari de grau mitjà. Queden incloses dins d'este subgrup professional les categories següents:   
- Enginyers i pèrits: s'hi inclouen els que amb este títol exercixen en les empreses les funcions pròpies d'este.   
- Mestres industrials: són aquells que, havent realitzat els estudis necessaris, exercixen funcions tècniques de qualsevol índole.   
- Ajudants tècnics sanitaris: són aquells que estan en possessió del títol corresponent i exercixen la seua professió en les empreses del sector. Tenen com a missió específica la derivada de la seua condició professional, l'assistència sanitària i d'urgència al seu personal.   
- Graduats socials: són els que estan en possessió del títol corresponent i assessoren l'empresa i els seus treballadors en matèria laboral, de seguretat social i la resta de matèries connexes.   
- Treballadors socials: són aquells que amb el corresponent títol expedit pel Ministeri, exercixen a les empreses funcions com les d'organització de colònies per a fills de treballadors, centres d'ajuda a la promoció del treballador i estudi de l'entorn en què conviu, aconsella la manera en què pot millorar-se, tracta d'inserir el treballador en el medi ambient en què ha de discórrer la seua vida i treball, l'ajuda a resoldre problemes i l'orienta i assessora en els aspectes més diversos, tant si són de tipus laboral com familiar.   
  
3. Tècnics no titulats o amb títol no universitari. Queden incloses dins d'este subgrup professional, les categories següents:   
- Contramestres o caps de taller: són els que tenen coneixements de cultura general i capacitat suficient, estan a les ordes immediates d'un tècnic de categoria superior i tenen comandament directe sobre el personal manual de la fàbrica. La seua missió és la vigilància i inspecció de les diferents fases de fabricació, han d'observar i tindre cura del funcionament dels diferents òrgans que la comprenen i responen de la disciplina del personal, de la distribució del treball, de la seua bona execució i de la reposició de peces i de la conservació de les instal·lacions.   
S'inclouen dins d'esta categoria els mestres refinadors d'oli.   
  
Delineants projectistes: són els empleats tècnics que dins de l'especialitat a què es dedica la secció en què presten els servicis projecten o detallen tot el que els indica l'enginyer o tècnic a les ordes dels quals estan; o el que sense tindre un superior immediat realitzen allò que personalment conceben segons les dades i les condicions tècniques exigides pels clients, les empreses o la naturalesa de les obres. Han d'estar capacitats per a dirigir muntatges, fer plànols topogràfics dels emplaçaments de les obres que cal estudiar o muntar i replantejar-les. D'entre totes estes funcions, les principals són: estudiar qualsevol classe de projectes, desenrotllar l'obra que ha de construir-se i preparar les dades necessàries per a les ofertes que puguen fer-se. Esta categoria s'equipararà salarialment a la d'oficial de primera administratiu.   
- Delineant: és l'ocupació tècnica capaç de desenrotllar projectes senzills, confecció de plànols de conjunt i detall, ja siguen del natural o d'esquemes i avantprojectes estudiats; per a efectuar croquis de maquinària en conjunt, especejament de plànols, comandes de materials per a consultes i obres que s'han d'efectuar, interpretació de plànols, cubicacions i transportacions de major quantia, càlcul de resistència de peces, de mecanismes o estructures mecàniques, una vegada conegudes les condicions de treball i esforç a què estan sotmeses. Esta categoria s'equipararà salarialment a la d'oficial de segona administratiu.   
- Analistes: són aquells que realitzen als laboratoris les anàlisis diàries necessàries en la indústria; són responsables davant dels seus caps del treball efectuat.   
- Auxiliars de laboratori: són els que realitzen funcions senzilles, com la manipulació de mostres, etc. i ajuden els seus superiors en treballs elementals que poden tindre una ràpida comprovació i sempre davall la seua vigilància.   
B) Administratius   
Tenen tal caràcter els que exercixen, a les empreses, funcions administratives o d'oficina. Es reconeixen les categories següents:   
- Caps de primera: són els empleats, amb poder o sense, que assumixen l'orientació i responsabilitat, dins de l'empresa, de diverses seccions o negociats.   
Tindran la categoria de caps de primera els inspectors de sucursals i els caps de comptabilitat.   
- Caps de segona: són els que tenen al seu càrrec, amb poder o sense, l'organització, distribució i realització dels treballs d'una secció o negociat.   
- Oficials de primera: són els que, a les immediates ordes dels caps de primera o segona, si n'hi ha, executen les tasques de màxima responsabilitat relacionades amb el servici que desenrotllen, així com totes aquelles que requerixen, per a la seua total i perfecta execució, la suficient capacitat per a resoldre per iniciativa pròpia les dificultats que sorgisquen en el desenrotllament del seu treball.   
S'inclouen en esta categoria, amb caràcter enunciatiu, els corresponsals no subjectes a minutes dictades pels seus superiors; empleats de comptabilitat que tinguen al seu càrrec els llibres superiors de comptabilitat, de balanç, etc. i caixes de cobrar i pagar sense signatura ni fiança; encarregats d'estudiar els costos de producció i venda i encarregats de seccions de transport de mercaderies.   
- Oficials de segona: són els empleats que, a les ordes dels seus superiors, desenrotllen amb tota responsabilitat i eficàcia els treballs que els encarreguen corresponents a la secció o negociat al qual pertanguen.   
S'inclouen en esta categoria, a més dels enunciats anteriorment, els corresponsals subjectes a minutes dictades pels seus superiors; taquimecanògrafs en idioma nacional.   
  
- Auxiliars: són els empleats majors de 18 anys que, amb la capacitat necessària, col·laboren amb els oficials en treballs de menor importància.   
C) Personal mercantil   
Queden incloses dins d'este subgrup professional les categories següents:   
- Viatjant: és l'empleat que, al servici d'una sola empresa, realitza habitualment el seu treball fora de la província, sense perjuí que circumstancialment el realitze dins d'esta, segons la ruta prèviament assenyalada per a oferir articles, prendre notes de les comandes, informar els clients, transmetre els encàrrecs rebuts i vetlar pel seu compliment fora del temps dedicat als viatges sense menyspreu de la seua dignitat professional.   
- Corredor de plaça: és l'empleat d'una sola empresa que habitualment realitza les mateixes funcions atribuïdes al viatjant en establiments o cases particulars de la província en què s'ubica l'establiment al servici del qual està.   
- Dependent: és l'empleat major de 18 anys encarregat de realitzar les vendes amb coneixements pràctics dels articles objecte de venda; ha de vetlar pel recompte de les mercaderies per a sol·licitar-ne la reposició en temps adequat i la seua exhibició en aparadors i vitrines.   
  
II. Grup personal especialista i no qualificat   
Queden incloses dins d'este grup professional les categories següents:   
- Mestres: són els treballadors que tenen la responsabilitat, de forma permanent, de dirigir les operacions pròpies de la indústria; són els caps de personal obrer. En les indústries xicotetes la seua labor no es limita sols a la direcció, sinó que pren part activament en les tasques manuals de la indústria.   
En este grup, hi ha inclosos, entre altres, els anomenats mestres d'almàssera, de margarines i greixos comestibles, de molinar, d'extractors, de desenrotllar, de destil·leries de glicerina, d'hidrogenar, d'estearines, de greixos industrials i de salsa maionesa, winterizació, els boters i els de capacitat inferior a mil quilos. Les empreses no estaran obligades a classificar com a mestres els encarregats de les diferents activitats, si bé pot ocupar estos llocs un oficial de primera com a auxiliar del mestre.   
  
- Oficial de primera: és el treballador que domina un dels oficis propis de les indústries de l'oli, de les olives o auxiliars, practica este ofici i l'aplica amb un grau de perfecció que no sols li permet efectuar els treballs generals, sinó també aquells altres que suposen especial exercici i delicadesa.   
Es consideraran compresos en este grup els següents:   
Els ajudants de tots els mestres anomenats en el paràgraf segon de l'apartat a) i també els dels mestres de refineria i de saboneria amb la classificació de contramestres, ja que pels seus coneixements i pràctica estan capacitats per a auxiliar i substituir els dits mestres en les seues tasques durant les absències o relleus. Tindran també la condició d'oficials de primera el xòfer de camió amb carnet de primera, l'encarregat de caldera o generador de vapor, l'extractor de pinyola; el desodoritzador a la refineria; els manipuladors de les hidrogenadores; els maquinistes d'eixugadors de pinyola i manipulador d'autoclau i de rentadors d'estearines i dels separadors de margarines.   
  
- Oficial de segona: és el treballador que sense tindre l'especialització exigida per al treball perfecte, executa el corresponent a un determinat ofici amb la suficient correcció i eficàcia i està en condicions de capacitat per a substituir l'oficial de primera. S'inclouen en este grup, entre altres, el conductor de vehicles amb carnet de segona, l'auxiliar dels extractors de pinyola; el neutralitzador a la refineria, l'operador de la màquina de desenrotllar; els manipuladors de premsa amb temperatura en estearina; els manipuladors d'emulsors de greixos comestibles i margarines i manipuladors d'estratificadores de massa a les almàsseres.   
- Oficial de tercera: és el que, havent realitzat l'aprenentatge d'un ofici, no té encara els coneixements pràctics indispensables per a efectuar els treballs amb la correcció exigida a un oficial.   
S'inclouen en este grup: el descolorador a la refineria, els manipuladors de premsa, eixugadors o estufes a les indústries del sabó; els tapadors de pots als magatzems d'oli i indústries envasadores, els cellerers; els manipuladors de premsa sense temperatura en estearina; els premsistes a almàssera; els conductors de carretons elèctrics i els manipuladors de viscolitzadores i de tapadores amb màquines.   
Les professions no especificades amb anterioritat que corresponguen a oficis clàssics que puga haver-hi a les empreses del sector com ara fusters, pintors obrers, electricistes, manyans, metal·lúrgics de diferents especialitats, s'ajustaran, quant a la classificació dels treballadors, al que està establit per als professionals propis de la indústria reglamentada. Per tant, es distingixen, segons el grau de capacitació que tinguen, mestres, oficials de primera, segona, i tercera.   
  
Si algun d'ells exercixen funcions de comandament i dirigixen personalment els treballs dels altres professionals, amb perfecte coneixement de les tasques que efectuen i amb responsabilitat directa sobre la seua disciplina i el seu rendiment, serà equiparat, a tots els efectes, al mestre en la indústria reglamentada.   
- Ajudants especialistes: són els operaris que, en un període de pràctiques, realitzen funcions concretes que, sense constituir pròpiament un ofici, exigixen una atenció i especialització i no estan assignades a una altra categoria professional.   
Estaran inclosos en esta categoria, entre altres, els que omplin envasos d'oli als magatzems d'estos productes; els tapadors d'envasos metàl·lics de greixos comestibles i margarines, els tapadors a la indústria oliverera; els que omplin i tapen a les indústries de salsa maionesa; els tapadors sense màquina; els fogoners als assecadors de pinyola; els encunyadors; els marcadors de blocs, manipuladors de tallar i batedors a la indústria del sabó; ajudants de fogoners; l'ajudant de maquinista a les desenrotlladores; l'ajudant dels manipuladors a la hidrogeneradora; els que filtren a magatzems d'oli i refineries; els manipuladors de molins; els manipuladors de termobatedores i rentadores de greixos industrials; els manipuladors de pastadores, refinadores i emmotladores a les indústries de greixos comestibles i margarines: els manipuladors de molí barrejador; els de cilindres refinadors: els d'emmotladores i apiladora, els d'encenalls a les indústries del sabó; els manipuladors de batedores en salsa maionesa, els de descarregadors d'extractors de pinyola i l'ajudant de xòfer.   
- Peons: Són els operaris majors de 18 anys encarregats d'efectuar tasques que requerisquen predominantment esforços físics.   
  
Article 34. Règim disciplinari  
1. Faltes:   
Es consideren faltes les accions o omissions que suposen transgressió o desconeixement dels deures de qualsevol índole imposats per disposicions legals en vigor i en especial pel present conveni.   
  
Les faltes es classifiquen segons la importància, gravetat, transcendència i intencionalitat que presenten, en lleus, greus i molt greus.   
Classificació de faltes lleus. Es consideren faltes lleus les següents:   
a) La falta de puntualitat en l'assistència al treball sense causa degudament justificada. S'entén per falta de puntualitat el retard en la incorporació al lloc de treball superior a 5 minuts. En tot cas, serà falta lleu l'excés de 15 minuts en la suma de temps de retards en un període de 30 dies.   
b) L'abandó del lloc de treball sense causa justificada, encara que siga per breu temps. Si com a conseqüència de l'abandó s'origina perjuí d'alguna consideració a l'empresa o és causa d'accidents als seus companys de treball, esta falta podrà ser considerada com a greu o molt greu, segons els casos.   
c) No notificar en el període d'un dia hàbil d'inassistència, la baixa corresponent d'IT, o la raó de la falta al treball per motius justificats.  
   
e) Els xicotets descuits en la conservació del material, quan produïsquen algun menyscabament o pèrdua de caràcter lleu, així com el desorde en la utilització que provoquen retard o disminuïsca eficàcia en el treball.   
f) No comunicar a l'empresa el canvi de domicili amb la deguda antelació.   
g) Les discussions o altercats verbals produïts durant el temps de treball o en les instal·lacions de l'empresa. Si tals fets produïxen escàndol notori, podran ser considerades com a faltes greus o molt greus, segons els casos.   
h) Faltar al treball 1 dia en el període de 6 mesos, sense causa degudament justificada.   
i) No atendre qualsevol persona aliena a l'empresa però que hi manté alguna relació productiva (comercials, proveïdors, compradors, clients, etcètera) amb la deguda diligència i correcció.   
Classificació de faltes greus.   
Es consideren faltes greus les següents:   
a) La inassistència al treball per 2 dies en el període de 6 mesos, sense causa degudament justificada.   
b) No comunicar els canvis experimentats en la família i que puguen afectar les obligacions o prestacions de la Seguretat Social en el termini de 5 dies des que es produïx el fet. Serà considerada com a falta molt greu l'ocultació maliciosa d'este tipus de dades.   
c) La simulació de malaltia o accident.   
d) No entregar el corresponent informe de baixa o confirmació per incapacitat de qualsevol tipus o maternitat en els 5 dies següents a produir-se el fet.   
e) La desobediència als superiors en qualsevol matèria relacionada amb el treball.   
f) Simular la presència d'un company de treball fitxant, firmant, parlant en nom seu o per qualsevol altre mitjà.   
g) La imprudència en actes de treball que implique perill d'ocasionar accidents lleus o menyscabaments de caràcter lleu a les instal·lacions.   
h) Realitzar, sense l'oportuna autorització, treballs particulars durant la jornada de treball o utilitzar mitjans materials de l'empresa per a ús propi.   
i) La reincidència en falta lleu encara que esta siga de naturalesa distinta dins del període de 2 mesos, sempre que n'hi haja hagut comunicació escrita.   
j) Oposar resistència o ocultar a la inspecció personal, paquets o objectes amb els quals s'accedix o ix dels llocs de treball o instal·lacions, quan la dita inspecció es realitze per a vetlar per la seguretat del patrimoni empresarial o el d'altres treballadors o bé protegir-lo.   
k) No fitxar o marcar en aparells de control a l'entrada o eixida del treball.   
l) El descuit o negligència en la conservació dels gèneres, materials, mercaderies o instal·lacions de l'empresa quan estos produïsquen dany de caràcter greu.   
m) La realització del treball després d'haver consumit substàncies psicotròpiques, estupefaents o alcohol quan se'n manifesten externament els efectes.   
n) L'ocultació de fets o faltes que el treballador ha presenciat, sempre que ocasione perjuí greu per a l'empresa, així com no advertir immediatament els caps de qualsevol anomalia d'importància que s'observe en les instal·lacions.   
o) L'ocultació maliciosa d'errors o equivocacions que originen perjuí a l'empresa.   
Classificació de faltes molt greus.   
Es consideren faltes molt greus les següents:   
a) La inassistència al treball de 3 dies en un període de 90 dies naturals, o de 4 dies en un període de 5 mesos, sempre que no estiguen degudament justificades.   
b) El frau, la deslleialtat o l'abús de confiança en les gestions encomanades i l'acceptació de favors o recompenses de qualsevol índole que supose perjuí dels interessos de l'empresa.   
c) El robatori, el furt o la malversació de béns o interessos a l'empresa, els companys de treball i a tercers quan estos es produïsquen a les instal·lacions de l'empresa o en ocasió de la realització del treball.   
d) Fer desaparéixer, inutilitzar o causar desperfectes intencionadament en productes, maquinària, ferramentes, instal·lacions, efectes o documents de l'empresa.   
e) Dur a terme negociacions de comerç o indústria relacionades amb l'objecte de l'empresa, per compte propi o d'altri, sense l'expressa autorització d'esta.   
f) Violar el secret de la correspondència o de documents reservats de l'empresa o dels treballadors, així com no guardar el secret degut sobre dades de reserva obligada.   
g) L'agressió física o verbal a superiors o companys de treball. L'abús d'autoritat dels caps i la seua ocultació al posar-ho en coneixement dels responsables de l'empresa.   
h) Originar injustificades i contínues baralles i bregues amb els superiors o companys de treball.   
i) Fumar en llocs en què estiga expressament prohibit, quan esta prohibició estiga degudament anunciada.   
j) La disminució continuada i voluntària en el rendiment habitual o pactat en el treball.   
k) L'assetjament o les agressions contra la llibertat sexual dels companys de treball.   
l) La reincidència en falta greu encara que esta siga de naturalesa distinta quan es produïsca abans que trascórreguen 6 mesos des que se'n va cometre la primera, sempre que n'hi haja hagut comunicació escrita.   
m) La desobediència als superiors en matèria de treball que implique un trencament greu de la disciplina o un perjuí greu a l'empresa.   
  
n) La imprudència en acte de treball que implique una transgressió greu a la disciplina o un perjuí greu a l'empresa.   
o) La imprudència en acte de treball que implique risc greu d'accident per al mateix treballador o els seus companys o perill greu per a la integritat de les instal·lacions de l'empresa.   
p) L'obstrucció total o parcial de qualsevol sistema de protecció o seguretat personal.   
q) La inobservança de les mesures de seguretat i higiene adoptades per l'empresa.   
2. Sancions:   
Les sancions que siga procedent imposar en cada cas aniran en funció del tipus de falta: lleu, greu o molt greu, segons s'establix a continuació i dins de les possibilitats que oferix cada classificació, atenent a la seua gravetat, transcendència i intencionalitat.   
Per faltes lleus:   
a) Amonestació verbal.   
b) Amonestació per escrit.   
c) Suspensió d'ocupació i sou d'1 a 5 dies.   
Per faltes greus:   
a) Suspensió d'ocupació i sou de 6 a 30 dies.   
b) Inhabilitació per un termini no superior a 5 anys per a l'ascens a categoria superior.   
c) Pèrdua del dret per a l'elecció del torn de vacacions següents.   
  
Estes sancions podran ser imposades de forma unitària o simultània.   
Per faltes molt greus:   
a) Suspensió d'ocupació i sou de 31 a 120 dies.   
b) Inhabilitació per un termini no superior a 8 anys per al pas a categoria superior.   
c) Pèrdua del dret per a l'elecció de torn de vacacions en els pròxims dos períodes de vacacions que corresponga disfrutar al treballador.   
  
d) Acomiadament disciplinari.   
Les sancions previstes en els punts a, b i c d'este apartat, podran ser imposades de forma unitària o simultània.   
Prescripció de la facultat de sancionar.   
La facultat de l'empresa per a sancionar, prescriurà, per a les faltes lleus, als 20 dies, per a les faltes greus, als 60 dies, i per a les faltes molt greus, als 120 dies, a partir de la data en què l'empresa té coneixement dels fets que originen la falta.   
El comité d'empresa ha de ser informat en aquells casos en què les sancions imposades són per faltes greus i molt greus.   
Premis.   
Les empreses establiran recompenses per al personal de les seues plantilles per bona conducta, especial laboriositat i altres qualitats excel·lents, i igualment perquè s'han distingit per iniciatives profitoses per a l'empresa o per als seus companys.   
Els premis podran consistir en sobresous, quantitats en metàl·lic, ampliació de vacacions, viatges, etc. i portaran annexos la concessió de punts de preferències l'efecte d'ascens de categoria.   
  
Amb independència del que s'extablix en els punts anteriors, es crea un premi de permanència, que consistirà en l'abonament de l'import d'una mensualitat del salari i els complements personals corresponents a favor dels treballadors que complisquen 25 anys de servici en l'empresa.   
El personal contractat per temporada també té dret a percebre este premi. A este efecte, es computaran els dies treballats que totalitzen 25 anys.  
  
Article 35. Salari mínim de conveni  
L'any 2006, es va establir el salari mínim de conveni que va quedar fixat per al dit primer any de vigència en la quantitat de 21,32 € diaris. Este salari haurà de modificar-se cada any amb el mateix increment que del conveni.  
  
Article 36. Premi de fidelitat  
S'establix un premi per cessament, consistent en permís remunerat sense obligació de prestació de treball per part del treballador, que percebran aquells treballadors que cessen en l'empresa per qualsevol causa excepte per acomiadament disciplinari declarat procedent. Este premi està vinculat a la fidelitat i trajectòria del treballador al llarg de la seua vida laboral dins de l'empresa.  
El treballador haurà de sol·licitar el permís anticipadament i per escrit amb la suficient antelació perquè permeta fer-ne ús efectivament. A este efecte, la no-observança d'esta regla comportarà la pèrdua del dret d'ús si no hi ha temps material per a dur-lo a terme entre la sol·licitud i el cessament efectiu.   
Quan el cessament en l'empresa no és imputable al treballador, per exemple acomiadament declarat improcedent, i amb l'única excepció d'acomiadament disciplinari declarat procedent, es compensarà econòmicament la quantitat equivalent a l'import de l'escala que corresponga.   
Per a accedir al permís, és necessari que l'índex d'absentisme del treballador individualment i corresponent a l'acumulat dels últims 5 anys a partir de la data de comunicació, a la qual se sumarà cada any transcorregut fins al cessament, és igual o inferior al 5,00% o superior a este. En ambdós casos s'aplicarà la part corresponent de les taules que s'indiquen a continuació.   
L'índex d'absentisme de referència està compost per malaltia comuna.  
El dit premi es percebrà d'acord amb les escales següents:  
= < 5,00% Absentisme nivell individual  
Amb una antiguitat de 19 anys o més, gaudi de 60 dies de permís.  
  
Amb una antiguitat de 24 anys o més, gaudi de 90 dies de permís.  
Amb una antiguitat de 29 anys o més, gaudi de 120 dies de permís.  
  
Amb una antiguitat de 34 anys o més, gaudi de 150 dies de permís.   
  
>5,00% Absentisme nivell individual  
Amb una antiguitat de 19 anys o més, gaudi de 20 dies de permís.  
Amb una antiguitat de 24 anys o més, gaudi de 25 dies de permís.  
Amb una antiguitat de 29 anys o més, gaudi de 30 dies de permís.  
Amb una antiguitat de 34 anys o més, gaudi de 35 dies de permís.  
S'establix com a data d'entrada en vigor d'este article el dia 1 de juliol de 2006.  
  
Article 37. Comissió paritària  
1. Les parts negociadores acorden establir una comissió paritària, com a òrgan d'interpretació i vigilància del compliment del present conveni, amb caràcter preceptiu, les funcions de la qual seran:  
El coneixement i la resolució de les qüestions derivades de l'aplicació i interpretació del present conveni col·lectiu.  
Vigilància del compliment col·lectiu del que pacta.  
Intervindre en els procediments d'interpretació, mediació i arbitratge amb caràcter preceptiu en els conflictes col·lectius sobre interpretació o aplicació del conveni, així com en la resolució dels conflictes que li encomanen sobre determinació del calendari laboral i sobre distribució de la jornada, fixació del període vacacional amb caràcter previ al plantejament formal del conflicte en l'àmbit dels procediments no judicials a què es referix l'apartat anterior o davant de l'òrgan judicial competent.  
  
Intervindre en la resolució de les discrepàncies sorgides en els períodes de consulta relatius a la inaplicació del règim salarial i a la modificació de les condicions de treball establides en el present conveni col·lectiu.   
L'adaptació o, si és el cas, modificació del conveni durant la seua vigència.  
 L'adopció d'acords parcials per a la modificació d'algun o alguns dels continguts del conveni prorrogats, a fi d'adaptar-los a les condicions en què, una vegada conclosa la vigència pactada, s'exercisca l'activitat en el sector, i establir-ne expressament la vigència.  
  
2. La comissió paritària estarà integrada paritàriament per un màxim de dos membres per cada una de les representacions sindical i empresarial firmants del present conveni col·lectiu.  
Podrà utilitzar els servicis ocasionals o permanents d'assessors en totes les matèries que siguen de la seua competència. Estos assessores seran designats lliurement per cada una de les parts.  
S'entendrà vàlidament constituïda la comissió quan hi assistisca la majoria de cada representació.  
3. A fi d'aconseguir la màxima celeritat al procediment, es prioritzarà la utilització de mitjans telemàtics en el funcionament de la comissió paritària.  
4. Ambdós parts convenen traslladar a la comissió paritària tots els dubtes, discrepàncies i conflictes que puguen produir-se com a conseqüència de la interpretació i aplicació del conveni col·lectiu, amb la finalitat que la comissió emeta un dictamen o actue en la forma reglamentària prevista.  
5. Es procurarà que per a resoldre qualsevol consulta plantejada a la comissió es done audiència a les parts interessades.  
6. Amb vista a resoldre de manera efectiva les discrepàncies en la negociació dels acords que ha de conéixer la comissió paritària, en virtut del que establix el present conveni col·lectiu o basant-se en la normativa aplicable, les parts acorden sotmetre la controvèrsia al Tribunal d'Arbitratge Laboral de la Comunitat Valenciana.  
  
  
DISPOSICIONS FINALS  
  
Primera. Remissió a fonts legals  
Els punts expressament pactats en este conveni són preeminents sobre qualsevol disposició laboral i, en defecte del present conveni, les parts es remetran a l'Estatut dels treballadors.   
  
  
Segona  
S'acorda prorrogar les funcions de la comissió negociadora creada per l'anterior conveni col·lectiu per a la inclusió en el conveni d'aquelles matèries que es consideren oportunes i que figuraven en l'antiga ordenança del sector.   
  
Tercera  
Les parts firmants es comprometen a desplegar al màxim el contingut de l'acord nacional sobre formació contínua.   
  
Quarta  
Les dos parts acorden sotmetre's, per a la resolució dels conflictes que puguen sorgir derivats de la interpretació del present conveni, al Tribunal d'Arbitratge Laboral creat pel segon Acord de Solució de Conflictes Laborals de la Comunitat Valenciana (DOGV 13.05.1997).  
  
  
  
  
  
Taules salarials del Conveni d'olis i els seus derivats de las províncias de València i Castelló amb efectes d'1 de gener de 2011  
  
  
  
  
  
